Papersnake/gushiwen huggingface dataset:
稚女
吕南公（宋代）

衣无罗绮且贫清，口有诗书亦性灵。论客须多如反寇，笑爷帽破似穷伶。

园中果熟心先动，案上杯传眼更青。钗拟荆枝裙拟布，暮年吾活正凋零。
橘花
邓深（宋代）

糁枝碎玉吐香奇，鼻观频参试论之。
清比木犀虽未的，烈如茉莉已无疑。
自从白雪避花后，更好黄金铸实时。
四老隐者宜取此，可能无意赋新诗。
过武夷山
王钝（明代）

清江碧嶂武夷山，快我平生爱慕间。始信神仙真窟宅，恍疑猿鹤有乡关。

光生丹井烟霞重，雨过虹桥翠黛閒。却笑蓝舆远游客，偷寻泉石慰衰颜。
遭乱
张嗣纲（明代）

鹰鹯时侧目，燕雀各投林。北窗高未稳，南亩大相侵。

安集期未定，流离祸正临。翻思投字者，扰攘竟何心。
寄题桂籍
陈宓（宋代）

胸次如冰贯九流，卫刀凛凛御千牛。
两年报政为闽最，不日成堂见令修。
有袴久腾南国咏，结絇行作禁庭游。
日边已有丝纶下，不使君侯惠一州。
为曹仲坚题渔父图
程钜夫（元代）

风烟浩渺浪拍天，百帆齐开争一先。轻舠荡漾自来去，诗人曾一古渔父。

山围别浦树参差，水净沙明人迹稀。大罾小罟较得失，鲂鱮暗作枯鱼泣。

直针为钩饵亦无，烟波不见真钓徒。林中茅屋是谁子？袖手无言方隐几。
石左藏挽诗二首
文同（宋代）

世泽传清范，戎韬演秘谋。
雄藩未赐节，大壑忽移舟。
谢氏胡床在，羊公羽扇收。
光华归令子，何恨掩泉丘。
月下作
齐己（唐代）

良夜如清昼，幽人在小庭。满空垂列宿，那个是文星。

世界归谁是，心魂向自宁。何当见尧舜，重为造生灵。
泊端州
成鹫（清代）

几过端州逢九日，水边三见菊花新。秋风江上同为客，凉月天涯识故人。

渐老自知佳梦少，乍寒先与敝袍亲。何堪倦鹤睡方足，遥听鸡声起白蘋。
山行即事二首
黄公度（宋代）

落石奔沙岸，颓云拥树根。
牛羊千古道，鸡犬数家村。
风递邻舂急，春归农事繁。
生涯随处乐，翁妪话柴门。
寄孙子进昆仲
赵蕃（宋代）

霜风入枯苇，客枕那能安。
起寻短灯檠，捐书复慷看。
缅思平生游，平陆多奔湍。
怀哉岂无人，荆吴路漫漫。
大孙行秘书，今古靡不观。
天文号隐奥，坐使十载殚。
溢而为文章，卷舒见波澜。
丞哉亦奇士，老不卑小官。
诗成太白豪，笑杀东野寒。
酒酣或看剑，肯为无鱼弹。
仪也节更苦，凛若谁能干。
臂之于草木，青松蔽春兰。
不愿太官赐，自爱苜蓿盘。
相携住荆溪，冥鸿渺云端。
酿泉饮佳客，采溪荐朝餐。
不负风月佳，始知天地宽。
我欲往从之，买船斩钓竿。
富春访严陵，吴淞觅张翰。
人生鲜如意，高趣况易阑。
君毋轻此乐，此乐非游般。
峡中晚春
张嵲（宋代）

临水桃花已乱飞，向人浑似诉离披。
溟濛细雨春风暴，还是青林生叶时。
凤尾冈望海
徐昂发（清代）

侧磴缘秋毫，连岩眩明晦。蜷局逾积阻，旷望霄宇大。

凤翥振华尾，下视九州隘。我来蹑其颠，若陟灵羽背。

一身与云轻，迥出天地外。峦岭何隐轸，草树纷映暧。

仿佛鱼龙沸，万里沧溟汇。神山恍可接，灏气吞南戒。

飒沓风雨来，萧萧鸣众籁。鞺鞳重潮奔，铿鍧群壑会。

长啸顾向途，邈然阅人代。
出雄县望西山赋一绝寄吕继道佥宪
刘崧（元代）

顺承关外酒阑时，驻马相看各自悲。多谢青山三百里，送人直过易河西。
咏史上·刘向
陈普（宋代）

白虎明光奏五侯，帝乡寥隔在温柔。
甘泉太乙重招起，聊答青藜照白苹。
寄会稽公徐侍郎（公时在王傅）
刘长卿（唐代）

摇落淮南叶，秋风想越吟。邹枚入梁苑，逸少在山阴。

老鹤无衰貌，寒松有本心。圣朝难税驾，惆怅白云深。
陶公醉石
佚名（宋代）

五字高吟酒一瓢，庐山千名风標。
至今门外青青柳，不为东风肯折腰。
四明山诗。樊榭
陆龟蒙（唐代）

樊榭何年筑，人应白日飞。至今山客说，时驾玉麟归。

乳蒂缘松嫩，芝台出石微。凭栏虚目断，不见羽华衣。
杂诗六首
李若水（宋代）

御戎如御寇，爱民如爱子。
岂不有公卿，脆弱非所倚。
吾君傥择贤，何病不可理。
清平乐（忠孝堂雨过，荷花烂然，晚晴可人，因呈李宜山同舍）
赵长卿（宋代）

水乡清楚。襟袖销袢暑，绰约藕花初过雨。出浴杨妃无语。

葡萄花玻璃。已拚一醉酬伊。浪卷夕阳红碎，池光飞上帘帏。
次韵邓慎思初入同文馆
孔武仲（宋代）

十载江湖万里行，偶来西馆阅豪英。
云龙九阙晨书诏，灯火千门夜出城。
潇洒庭除当月色，重稠幕帟断人声。
年家兄弟今同舍，会见河南起贾生。
欲去
韩偓（唐代）

纷纭隔窗语，重约蹋青期。总得相逢处，无非欲去时。

恨深书不尽，宠极意多疑。惆怅桃源路，惟教梦寐知。
光禄朱卿挽词 其九
李廌（宋代）

五十虽非寿，休嗟不慭遗。赏延姑可待，子贵竟何迟。

异鹊惊蝉蜕，凄风落木芝。乘骢千里客，歌罢不胜悲。
偈三首
释自贤（宋代）

不是心，不是佛，
不是物。与君打破精灵窟，
簸土飞扬无处寻，千山万山突突兀。
归国谣 其一 上巳日作，拟飞卿
姚华（清代）

金屋，料峭晚天寒漠漠。酒边何处吹竹，远声凄胜肉。

画屏锦鸳窥烛。夜幽风更续。渐看春水尘麴。远湾心字曲。
和徐常丞洪秘监倡和四首
刘克庄（宋代）

纷纷博局迭赢输，孰是真儒孰盗儒。
履道宅佳多辇石，辋川亭巧恰临湖。
可无诗唤刘郎和，偶有钱同郑老沽。
却笑吴儿拚命者，潮头如屋靠腰壶。
游后园
萧子良（南北朝）

托性本禽鱼，栖情闲物外。萝径转连绵，松轩方杳蔼。

丘壑每淹留，风云多赏会。
上元日二首 其二
李纲（宋代）

应为飘零有故侯，竞将灯火簇溪楼。田夫野妇盈衢巷，怪我还能与共游。
梅花十首
张耒（宋代）

玉粟匀圆官样黄，领巾借与十分香。
冲寒不为生春物，自要晨霜为洗妆。
行素长老请自赞
释广闻（宋代）

无狮子教儿之诀，无老猫上树之机。世无所容其拙，人或见谓之慈。

知之已熟，画出何为。后三十年飏在𡏖𡒁堆头，便令无光怪发现，未免起傍观按剑之疑。
游医巫闾杂咏四首 其四 旷观亭
弘历（清代）

飞来一笠冠㠝岏，海水天云入旷观。奇迹无穷宇宙内，欲幽探遍故应难。
迎晖阁
舒清国（宋代）

蔼蔼复依依，朝晖以夕晖。
岩花寒不落，檐鸟静忘飞。
僧自眠黄叶，人多梦翠微。
云边时见鹿，饮水近禅扉。
题忠孝节义传为都阃王徽作
朱诚泳（明代）

节钺防边与弟俱，一门风化重舆图。孤忠报主今应少，双节从夫古亦无。

事母孝思恩罔极，痛姑涕泪眼将枯。芳名美誉垂青史，留与人间作范模。
浣溪沙
晁端礼（宋代）

昼漏迟迟出建章。惊回残梦日犹长。风微歌吹度昭阳。

沈水烧残金鸭冷，胭脂匀罢紫绵香。一枝花影上东廊。
题馀不溪废寺
皎然（唐代）

武原离乱后，真界积尘埃。残月生秋水，悲风起故台。

居人今已尽，栖鸽暝还来。不到无生理，应堪赋七哀。
挽葛知录母二首
刘宰（宋代）

人间盛事古难并，结发相看两寿宁。
彤管忽成贤母傅，紫霄独耀老人星。
次韵景仁雪霁
王安石（宋代）

新声生屋霤，残点著垣衣。委翳无多在，飘零不更飞。

坳中馀宿润，暖处自朝晖。稍见青青色，还从柳上归。
临发潼上许侍郎提刑□饯于东山赋诗留别
魏了翁（宋代）

人生出处亦何常，又到涪江江上乡。
山色如逢故人语，松声仍作去年香。
红裳大舶满清镜，翠潋白沙明夕阳。
未省此懽何日更，拟邀明照昏黄。
试何企笔偶书
史尧弼（宋代）

北窗酣卧日轮高，梦寐平生五柳陶。
睡起羲皇千古意，挽回却向一秋毫。
老圃送瓜因为邵平具案 其一
艾性夫（元代）

筠篮满贮绿离离，白发村翁手自提。能学园人怜杜老，也分蒲鸽到花溪。
伦何二君访予于双峰山庄用前韵二首 其一
王渐逵（明代）

万丈疑看玉井莲，旋栽兰杜种蘅荃。南华不用袈裟乞，岳麓应期待圣传。

暂为幽栖成小筑，远从开辟觅前缘。罗浮东去遥相望，合作人间八洞天。
辟妖禽吟
江万里（宋代）

去国离家路八千，平生不爱半文钱。
苍天鉴我无私意，莫使妖禽夜叫冤。
君山登望江楼次柳子厚登柳州城韵
曹家达（清代）

扬子东流接大荒，江潭烟树正茫茫。风驱海势倾鳌背，天逼山光入女墙。

酒胆纵横通灏气，剑花芒角截空肠。嗟予萍梗经三岁，几度登临睨旧乡。
玉女潭佳境八首 其三 虬鼍峡
庞嵩（明代）

泉出漱玉轩，奔流迤东首。水石固有所，行遇嗔相偶。

天河落万丈，直出龙门口。砥柱屹不动，壮哉遏湍浏。

乍惊龙马饮，下破虬鼍走。此可凭观澜，君莫笑迂朽。
郡圃上巳二首 其一
杨万里（宋代）

旋收雨夕放晴晨，禊日风光正可人。间白参红方是锦，疏桃散李不成春。
幸秦始皇陵
李显（唐代）

眷言君失德，骊邑想秦馀。政烦方改篆，愚俗乃焚书。

阿房久已灭，阁道遂成墟。欲厌东南气，翻伤掩鲍车。
送庞侍御少南按河南
黎民表（明代）

桃李吹香入夹城，东风沽酒听啼莺。豺狼远遁都亭肃，龙马来啼洛水清。

上苑有书曾谏猎，河湟多事要谈兵。云山不是邀欢日，难折三花一寄声。
喜吼万慧均二公从匡庐奉佛舍利还 其三
释今无（明代）

何曾幻相是如来，好眼当从幻处开。惊得莲花抽宝燄，大千无地着寒灰。
和微之道保生三日
白居易（唐代）

相看鬓似丝，始作弄璋诗。且有承家望，谁论得力时。

莫兴三日叹，犹胜七年迟。我未能忘喜，君应不合悲。

嘉名称道保，乞姓号崔儿。但恐持相并，蒹葭琼树枝。
集古 其二 送春
李俊民（金朝）

二月已破三月来，常嗟物候暗相催。

几时心绪浑无事，终日传杯不放杯。
偈七首
释允韶（宋代）

老汉当年腊月八，三更夜半颠狂发。
刚把长钉钉眼睛，直至而今未能拔。
近元夕怀景纯少卿
韦骧（宋代）

忆逐双旌下暮城，岁华垂尽魄哉生。瞬眸已见元宵月，归步犹淹累日程。

远想笙箫同众乐，坐怜刀笔久相婴。驰情只有清辉共，更走诗筒代寄声。
答邵子湘
郭元釪（清代）

芙蓉湖上邵髯翁，高行鸿文眼界空。京洛声华怀漫刺，江湖踪迹趁归鸿。

南丰不让刘中垒，杜甫平交严郑公。老却少微星下客，梦魂肯踏软尘红。
菩萨蛮（初冬旅中〖HT〗）
赵长卿（宋代）

客帆卸尽风初定。夜空霜落吴江冷。幸自不思归。无端乌夜啼。

鸡鸣残月落。到枕秋声恶。有酒不须斟。酒深愁转深。
读中州集 其二
喻文鏊（清代）

凉叶萧萧满目秋，迂辛短李旧风流。累臣白发何人在，野史亭边望蔡州。
题盘古山二首
曾丰（宋代）

清风扑袂冷飕飕，吹到盘山最上头。
石室少开嫌俗看，莲花时落任僧收。
铜人阅世几寒暑，木客嘲风谁唱酬。
故老相传半疑信，粥盂茶碗慰吾游。
检校樗庵花木二首
刘克庄（宋代）

林密山深客少过，暮年杖履此婆娑。
桂开香□□□窟，桧长高于窣堵坡。
不记玄晖红芍药，且栽□□□蓑荷。
圣丘未必知为圃，何似姑师郭橐驼。
村居晚眺
杨维坤（清代）

开帘欣雨霁，烟火隔林微。一径牛羊入，孤村桑柘稀。

长天连远水，积雾塞岩扉。仿佛闻人语，溪南种树归。
偈颂一百二十三首
释祖钦（宋代）

不冷不热炉鞴，半真关假金金鍮。
铸作瓶盘钗钏，却成品字柴头。
拟古诗二十首 其六 拟涉江采芙蓉
弘历（清代）

言入渌波曲，采彼芙蓉花。绿柄在我手，白丝袅且斜。

感此怀所思，道路阻且赊。可思不可见，冀觌空赍嗟。
予今春多入城戏作村
晁说之（宋代）

蝴蝶催花一夜开，却愁春尽重徘徊。我身亦使滕王恨，日日随渠春里来。
石鱼湖上醉歌
元结（唐代）

漫叟以公田米酿酒，因休暇，则载酒于湖上，时取一醉。欢醉中，载湖岸，引臂向鱼取酒，使舫载之，遍饮坐者。意疑倚巴丘酌于君山之上，诸子环洞庭而坐，酒舫泛泛然触波涛。而往来者，乃作歌以长之。

石鱼湖，似洞庭，夏水欲满君山青。
山为樽，水为沼，酒徒历历坐洲岛。
长风连日作大浪，不能废人运酒舫。
我持长瓢坐巴丘，酌饮四坐以散愁。
嘲格辅元
杜易简（唐代）

有耻宿龙门，精彩先瞰浑。眼瘦呈近店，睡响彻遥林。

埒囊将旧识，制被异新婚。谁言骢马使，翻作蛰熊蹲。
钱舜举折枝菊
袁桷（元代）

醉别南山十五秋，雁声深恨夕阳楼。寒香似写归来梦，背立西风替蝶愁。
题屏障
孙承恩（明代）

团团碧树遮宫墙，老梅吹香春昼长。锦屏三面围绣床，中间独昼长髯郎。

乌纱峨峨姣服芳，指顾意态何徜徉。莺莺燕燕侍两傍，八姝妍丽非寻常。

明眸皓齿云鬓光，便儇绰约宛清扬。迎风娇立垂轻纕，行行环佩摇鸣珰。

龙脑入缕生暖香，馀寒犹试罗衣裳。争妍竞媚誇新妆，承颜贾宠未肯降。

粉香丛作温柔乡，欢娱镇日心始偿。生平事业成亡羊，共言此乐殊未央。

此乐殊未央，岂知浮世多沧桑。古今頫仰炊黄粱，百年忧乐都两亡。

当时盛丽今渺茫，漫言遗迹存缥缃。翰林先生铁石肠，因观此图长慨慷。

靡曼自昔招不祥，养心寡欲圣所臧，不独有国惩淫荒。
八月十五日过蓬溪书净戒寺
李新（宋代）

瓦冷云埋殿，灯长黑暗沙。药灵閒草木，蔓走古龙蛇。

石佛随山老，松梯转路赊。门前溪水浅，无处问仙家。
端午帖子
释了元（宋代）

艾叶成人后，榴花结子初。江心新得镜，龙瑞护仙居。
在频山子德大弟宅喜晤子祯宋隐君歌以赠之
李柏（清代）

甘泉高士年六十，老骨如鹤山头立。携楮易种出烟霞，足迹不复至城邑。

与我相逢频阳道，不言不揖但大笑。吾弟引手指其人，云是谷口之子真。

谷口有田一百亩，躬耕尝与渔樵邻。近日愁见石壕吏，掉臂东来陟岭峋。

一卧西堂十余载，青鞋布袜折角巾。胸藏千卷不知富，家徒四壁不知贫。

世间万事不知好，惟有研田可隐身。柏也闻之发浩叹，仰视浮云过霄汉。

幡然欲辞太白雪，与君约钓砚海畔。砚海洋洋大无岸。
久旱作问诗 其二
刘攽（宋代）

问风何意扫云开，本为虞琴唤汝来。桑麦青乾天不雨，更将何物阜民财。
击壤吟
邵雍（宋代）

击壤三千首，行窝二十家。
乐天为事业，养志是生涯。
出入将如意，过从用小车。
人能知此乐，何必待纷华。
四睡图赞
释广闻（宋代）

睡时递相枕藉，醒后互相热谩。笑中有刃，用处多奸。

看来人斑，宁可虎斑。
杂诗 其八
盖方泌（清代）

秋水集行潦，奔流积石间。望之无厓渚，河伯顾欣然。

东行遇海无，乃始望洋叹。江汉共朝宗，翕受纳百川。

挹注无盈科，虚涵大地宽。区区拘墟见，蠡测知其难。
和人游千金公主园池
李复（宋代）

溪流古堞带林高，林下行通小水桥。
但有春风催载酒，更无仙凤伴吹箫。
花间鸟散惊藜杖，沼际波回转桂舠。
尘迹寻余思一吊，楚魂飞尽不能招。
寒食日同赏卿步江头
李处权（宋代）

树含新绿花事稀，友生要我宁重违。信脚一百五日出，扪心四十九年非。

饧粥盘空家立壁，松楸地远涕沾衣。弟兄不见音书绝，植杖临流赋式微。
过灵石三峰
陆游（宋代）

奇峰迎马骇衰翁，蜀岭吴山一洗空。
拔地青苍五千仞，劳渠蟠屈小诗中。
上乌林天使三首 其二
宇文虚中（宋代）

拭玉辕门吐寸诚，敢将缓颊沮天兵。雷霆傥肯矜彫弊，草芥何天计死生。

定鼎未应周命改，登坛合许赵人平。知君妙有经邦策，存取威怀万世名。
菩萨蛮（二）
王齐愈（宋代）

吼雷催雨飞沙走。走沙飞雨催雷吼。波涨泻倾河。河倾泻涨波。

雷纱凉气爽。爽气凉纱雷。幽梦觉仙游。游仙觉梦幽。
周元吉蟠室诗
陆游（宋代）

天下有广居，非阿房建章，宾饯日及月，阖辟阴与阳。
山川坦然平，何者为藩墙，孔公暨瞿聃，同坐此道场。
哀哉世日隘，肝胆分界疆，蹙缩战蜗角，崎岖走羊肠。
周先早得道，所证非复常。
小室古城隅，宛如野僧房，能容人天众，杂沓来烧香，三万二千人，各据狮子床。
实际正如此，切忌错商量。
须弥芥子话，今夕当举扬。
赠致政李大夫 其四
黄裳（宋代）

世情相失道情浓，语默行藏信意中。清退楼前溪一曲，剡川明月剡川风。
呈周昭礼二首 其一
赵蕃（宋代）

自从君发信州船，令我登临每怅然。把臂真成一倾倒，转头知隔几山川。

憎余况有年年恶，美子诗堪句句传。记取相逢又相别，菊枯荷尽早梅前。
涵碧亭（洋州于中丞宰东阳日置）
方干（唐代）

高低竹杂松，积翠复留风。路极阴溪里，寒生暑气中。

闲云低覆草，片水静涵空。方见洋源牧，心侔造化功。
哭赵百微少蓬二首
刘克庄（宋代）

书筒旧岁尚谆谆，曾几何时哭蜀珍。
对紫薇边还老手，近红云处立长身。
禁中视草蒙天笑，湖外埋轮触相嗔。
直气雄辞俱已矣，西风怀友一沾巾。
又咏
张立（唐代）

去年今日到城都，城上芙蓉锦绣舒。

今日重来旧游处，此花憔悴不如初。
任邱道中值雪赠权邑宰曹弋取道曹河间同僚也 其一
赵鼎臣（宋代）

宿雾寒犹重，浓阴晓未分。山川连野暗，鸡犬隔村闻。

浩荡天将雪，朦胧酒半醺。向来临易水，长啸欲移文。
杂曲歌辞。抛球乐
刘禹锡（唐代）

五彩绣团团，登君玳瑁筵。最宜红烛下，偏称落花前。

上客如先起，应须赠一船。

春早见花枝，朝朝恨发迟。及看花落后，却忆未开时。

幸有抛球乐，一杯君莫辞。
送郭定夫往江西二首
陈藻（宋代）

去年误作送君诗，却又论文得几时。
今日溪边成话别，荣归早赴北堂期。
答顿惺师韵
成鹫（清代）

我爱此山久，来时秋已冬。閒身如病鹤，清影寄寒松。

磊磊涧中石，遥遥天际峰。相看云水意，何日信孤筇。
雪后同王希元登代州城楼 其一
谢榛（明代）

登城眺夕阳，惨澹群山色。何许最关心，愁云在西北。
观新堡寨因登平山堂次接伴袁同年韵
许及之（宋代）

换得玻瓈千顷湖，醉翁遗胜在江都。登临山色依然在，拂略秋容澹欲无。

新堡似云屯戍久，旧臣何日策勋殊。王人按垒非寻胜，归报前游有远图。
沈变堂大令
金武祥（清代）

江边一树冲寒开，梅花闹处春风来。官阁诗人动诗兴，可惜健步难移栽。

君作梅花诗，诗中能有画。岂知能画如能诗，写上生绡逞奇怪。

墨痕枯瘦妙入神，逃禅老人身外身。初疑月地堕香影，便与孤山娱好春。

一幅相遗趣横溢，细数枝南与枝北。披图髣髴到江边，一笑相逢旧相识。
知县次韵来复寄二首
曹彦约（宋代）

得志鸟择木，失喜鵩入舍。
但协孔氏性，忍索少室价。
小草有远志，积李欲缟夜。
所觊匠伯顾，不复弃栎社。
捕鱼图为萧楚芳赋
汪广洋（明代）

落花溶溶江水春，江上好山如故人。两髯局蹐事辛苦，举网截江遮巨鳞。

容仪颇亦类古雅，匪特临流羡渔者。天机妙发毫素间，画师岂是无心写。

一髯长操百尺竿，一髯屹立当风湍。后先指示若为语，得失所系何其难。

绿发小儿殊不痴，解带默默临清漪。偶然一饮坐树下，鳣鲔有无初不期。

君不见任公子，汎汎扬州弄云水。六鳌驾出海上来，未必竿头能致此。

又不见张志和，啸歌紫芝坐绿莎。一丝风月亘终古，眼底屑屑浮云过。

览君此图动深省，世间万事鱼戏鼎。唯有渭川姜子牙，直钩下钓苍波冷。
偈颂二十五首
释普岩（宋代）

风云合匝，龙虎交驰。
一进一退，各适其宜。
丛林烜赫，慧命流辉。
寿丘面皮厚多少，惟许通方作者知。
水调歌头·风露浸秋色
魏了翁（宋代）

风露浸秋色，烟雨媚湖弦。旌十十里小队，拟约醮坛仙。身在黄十朱邸，名在玉皇香案，底事个人传。正恐未免耳，惊搅日高眠。虎分符，龙握节，鹿御轓。於君本亦馀事，所乐不存焉。一点春风和气，无限蓝田种子，渺渺玉生烟。富贵谁不肯，借问此何缘。
王农丞舟中
刘过（宋代）

危樯高占飞鸦字，就淮两路传宣使。
面如玉盘腰有金，见说京淮已无事。
儒生性命何足怜，十年厌闻犬羊膻。
一朝悔祸亦不恶，且愿四海皆安眠。
南堂独坐
陆游（宋代）

晨坐南堂双眼明，南山山色满柴荆。
片云忽过失帘影，急雨初来闻竹声。
鹦鹉螺深生酒兴，蟾蜍滴古助诗情。
野人频约天台去，几緉青鞋了此行。
题六马图二首
林表民（宋代）

骏影争驰意气难，被尘晴苑碧溶溶。
谁将妙笔开生面，雾鬣风鬃惨淡容。
菩萨蛮（乙巳冬前间举似前作，因和之）
辛弃疾（宋代）

锦书谁寄相思语。天边数遍飞鸿数。一夜梦千回。梅花入梦来。

涨痕粉树发。霜冷沙洲日。心事莫惊鸥。人间千万愁。
西州旧俗每当立春前后以巢菜作饼互相招邀名
家铉翁（宋代）

凄凉如在黄冈下，苦淡从教邻壁羞。
拟向城隅问耕稼，锄犂阙坏不堪修。
赠日者云谷俞喜
释文珦（宋代）

十载唯耕谷口云，倚锄时复看天文。
世间贵贱君皆识，却恐吓天人解识君
客身犹卧玲珑石，乡梦长悬岝崿山。
詹尹自应知我意，为言何日定当还。
宫词 其八
宋白（宋代）

掖庭宫女仅千人，有敕都教放出门。恋主顿忘幽愤意，促辞中使尽啼痕。
浣溪沙
曹景芝（清代）

睡起惺忪强自支。几多愁绪没人知。欲寻残梦立斜晖。

碧树雨馀莺乱语，绣帘风软燕低飞。雏晴天气养花时。
湖西八景次陈石斋韵 其二 翠玄幽玩
罗伦（明代）

金鳌开一窦，乃透玄云麓。一入洞天游，火龙衔玉烛。

仙都象卫严，永夜不得宿。仰视但鸿蒙，瀛海驾蟠木。
种桃斋写神赞
白玉蟾（宋代）

南海琼山子，香山居士孙。
习文不若陆贾，习武不如孙膑。
八千余里琴剑，二十一年水云。
偶过庐山之下，痛饮蟾溪之滨。
纵饶画得十分似，何似天边一月轮。
凤门泉
周文璞（宋代）

石根两眼北流泉，乳窦潜通御井边。
飘出宫花人不识，又沿衰草下山前。
投宿震泽僧难之翌日戏成以解
王洋（宋代）

老将病骨犯烟波，厌听蓬窗雨作魔。
一枕僧房得安梦，受恩真是不须多。
夏日久雨
宋庠（宋代）

泽国梅蒸早，郊云泄雨多。
阴泉湧阶穴，重雾宿庭柯。
月魄藏仙湧，山头洗佛螺。
朝虹饮江曲，夜电发岩阿。
织{上竹下捷左半}清初暑，香藭辟旧疴。
官闲门自静，不为翟公罗。
采香径
何彦升（清代）

香山曲径采蘼芜，如绘西施拾翠图。碧蘸罗裙春意透，红黏绣屧美人扶。

东风草长飞蝴蝶，南国花秾引鹧鸪。十里芙蓉城外路，麋台游遍胜姑苏。
寿沪帅杨尚书
李刘（宋代）

尚书清禀秋天杳，吉梦元占玉燕飞。
南定三军须北定，西归九燕合东归。
寿星出丙光丹极，华盖丞辰近紫薇。
要减汾阳声乐半，直须扬濯入黄扉。
忍辱仙人
丘处机（宋代）

天下周游身不动。人间照了心无用。闲把虚空频＊弄。行云从。八方上下轻放纵。兔角锥儿钻骨痛。龟毛拂子敲山重。扫荡邪魔灵物空。清风送。太平国里乘鸾凤。
过润陂桥三首
杨万里（宋代）

却忆庚寅侍板舆，过桥桥断费人扶。
重来一见新桥了，泪湿秋风眼欲枯。
西江月（和李参政）
叶适（宋代）

识贯事中枢纽，笔开象外精神。传观弓力异常钧。衣我六铢羞传。

周后数茎命粒，鲁儒一点芳心。啄残楼老付谁论。谩要睡馀支枕。
题桃花珍禽图
刘崧（元代）

山桃花开红满枝，珍禽啄花光陆离。袅袅欲立不自持，吴堤十里锦作帷。

忆昔半醉倒接䍦，走马挟弹归来时，还见踏翻红雪飞。
云
韩维（宋代）

抱石情虽久，为霖意若何。
天心如见用，风力不消多。
冷湿朝仙洞，寒迷宿岛窠。
飞扬终得路，曾入汉皇歌。
题蒋徂来明府八骏图 其二
释今无（明代）

不怨孙阳去，方怜逸足来。人名高凤阁，雪路困龙媒。

绿水嘶时涷，红云踏处开。深思长独立，未必胜无才。
新裁短褐接客以代戎服或以为慢戏作
陆游（宋代）

世事巧相违，残年幸许归。虽云裁兔褐，不拟出渔扉。

拂石襟灵爽，支筇气力微。朝衣犹挂却，况遣著戎衣。
和孙端叟寺丞农具十五首其十一牛衣
梅尧臣（宋代）

覆牛畏严霜，爱之如爱子。
朔风吹栏牢，御冻赖苴枲。
恶薄将异鞯，贫栖乃同被。
重畜不忘劬，老农非可鄙。
点绛唇（和邓中甫晚春）
刘辰翁（宋代）

燕子池塘，乱红过尽秋千晚。絮飞欲倦。正是帘初卷。

睡起无情，犹道天涯远。羞匀面。乍惊红浅。梦自无人见。
雨后病起二首
陈造（宋代）

小卧竹间斋，幽怀得好开。
病从凉后减，雨及望时来。
两屩山千叠，诸雏饭一杯。
吾生计此耳，无梦到燕台。
示徐道人
邹浩（宋代）

道人千里来，触热废寝膳。问其何所为，但云求识面。

南方诸公门，二年走略遍。亦有苦苦留，诸事颇安便。

念未见侍郎，跋涉遂忘倦。皇帝与天同，深恩满州县。

瘴乡宁久留，行复侍金殿。卖药至京师，礼数隔贵贱。

姓名且难通，况敢冀垂盼。汝言岂吾知，答之一笑倩。
和几叟秋日南浦十绝句简子庄寄几叟 其七
朱松（宋代）

不见陈公岁又除，七峰深处食无鱼。终烦指似龟山路，会使人疑得异书。
上林殿院次公 其四
徐积（宋代）

老身如坐白云山，人自登高我自閒。莫道此心无乐事，未知何自有愁颜。

月将寒影投书幌，菊遣秋香过竹关。悔不醉时篱下卧，和花和蕊一时攀。
閒居遣怀三首 其一
俞德邻（宋代）

莓墙荫薜萝，中有一亩宅。花竹分四时，野鸟鸣格磔。

浩歌引清觞，微风岸低帻。百骸任舒伸，一笑天地窄。

剥啄谁叩门，门外有佳客。
掬水月在手
朱淑真（宋代）

无事江头弄碧波，分明掌上见嫦娥。不知李谪仙人在，曾向江头捉得么。
梦与尤木石论史感旧七绝句
刘克庄（宋代）

径畈山栖谢宦情，竹溪巷处闭柴荆。
然藜曾伴刘中垒，起蕝谁招鲁两生。
题增城驻舟亭
刘弇（宋代）

一亭潇洒枕江流，水色山光四面浮。多少客帆檐外过，不知谁是济川舟。
美危太朴奉使南归
吴伯宗（明代）

使者南归海上城，远还慰藉见交情。书来乌粤知彊健，诗到耽交识姓名。

绮语红尘忘结习，黄麻紫诰被恩荣。传经更忆危夫子，一代衣冠属老成。
马文祥寄五气朝元垆至 其三
陈献章（明代）

合是神仙太乙垆，旁通五窍似莲珠。如何水火收功用，去问刘安下手初。
题郑防画夹五首 其三
黄庭坚（宋代）

徐生脱水双鱼，吹沫相看晚图。老矣个中得计，作书远寄江湖。
瀫波亭
吕防（宋代）

王孙馀巧力，银汉亦经营。地轴卷不尽，风梭织又成。
次韵和石学士见寄十首
宋庠（宋代）

奉行汉事稽遗典，陟配周诗讲肇禋。
一世声名皆帝力，请君鸿笔剩书筠。
不伐寄长短句因答之
吴则礼（宋代）

安得不教青鬓老，飞雁年年太行道。
低吟一曲叹疆场，独遣老行惊绝倒。
句法吾人莫细论，天教阿杰解玄文。
衡门饱脱两屦，此事玄文初不与。
沁园春（用前韵谢魏菊庄）
冯取洽（宋代）

举世纷纷，风靡波流，名氛利埃。有幽人嘉遁，长年修洁，寒花作有，竟日徘徊。餐荐夕英，杯迎朝露，世味何如此味哉。扬扬蝶，尽弄芳来往，我又奚猜。

双溪约玉林梅。拟真到庄门一扣开。奈衢山风急，勒教回驾，横塘水弱，未许浮杯。恨结停云，神驰落月，白雪风前忽堕来。教儿唱，侑衰翁一醉，无闷堪排。
用数珠韵赠湜长老
苏轼（宋代）

嗣宗虽不言，叔宝犹理遣。
东坡但熟睡，一夕一展转。
南迁昔虞但，却扫今冯衍。
古佛既手提，诸方皆席卷。
当年清隐老，鹤瘦龟不喘。
和我弹丸诗，百发亦百反。
耆年日凋丧，但有犊角茧。
时来窥方丈，共笑虎毛浅。
大石屋
何文焕（清代）

结构高岩上，凌虚别有天。漫将山作屋，还就石为山。

树色森遐坂，风声咽细泉。下方人不见，占断白云边。
梨洲戒长老请赞
释大观（宋代）

相牵相引，自拈自弄。
赚正因人，变灭胡种。
业在其中不自知，九成韶集丹山凤。
潜心斋
崔鶠（宋代）

双扉掩余香，一榻下凉幔。
前人嗟不死，万古映黄卷。
时时撷英华，一一诣微远。
鼎食姑置之，此味良不浅。
满庭芳
向子諲（宋代）

月窟蟠根，云岩分种，绝知不是尘凡。琉璃剪叶，金粟缀花繁。黄菊周旋避舍，友兰蕙、羞杀山樊。清香远，秋风十里，鼻观已先参。

酒阑。听我语，平生半是，江北江南。经行处、无穷绿水青山。常被此花相恼，思共老、结屋中间。不因尔，芗林底事，游戏到人寰。
石柜阁
杜甫（唐代）

季冬日已长，山晚半天赤。
蜀道多早花，江间饶奇石。
石柜曾波上，临虚荡高壁。
清晖回群鸥，暝色带远客。
羁栖负幽意，感叹向绝迹。
信甘孱懦婴，不独冻馁迫。
优游谢康乐，放浪陶彭泽。
吾衰未自安，谢尔性所适。
大母诞日赋岩桂
洪朋（宋代）

饱闻岩桂馨香旧，珍重园翁采折来。天上分丛千丈老，人间擢本一枝开。

西风白酒何劳劝，明日黄花不用催。更把玉壶贮秋色，影斜端为寿觥回。
送张序班还京
戴琏（明代）

官舍花枝映酒卮，离筵玉管杂青丝。客程后夜知何处，樽酒今青醉莫辞。

雨过江城榕叶暗，月明山路马行迟。谁云吏隐金门下，会见承恩出凤池。
颂一百则
释重顯（宋代）

尽机不成瞎，按牛头吃草。
四七二三诸祖师，宝器持来成过咎。
过咎深，无处寻，天上人间同陆深。
长安杂诗（十首）
王祎（明代）

秦皇并六国，汉武开西方。
兵威如雷电，灭戮皆暴强。
功成无所欲，但欲年寿长。
楼船往东海，仙剂求扶桑。
金盘出云表，沆瀣承天浆。
盼睐蓬莱药，舕舑瑶池觞。
终然乖所觊，日夕徒遑遑。
欲火既已炽，反使情内伤。
神仙不可得，寿龄亦寻常。
我闻古神圣，与天同运行。
服食享太和，呼吸调阴阳。
跻世为寿域，斯民咸乐康。
优游道为体，凋落后三光。
曾是弗能效，安得命无疆。
坡阤骊山下，零落茂陵旁。
至今行路者，伫立为徬徨。
崔嵬终南山，形势甚磅礴。
西来挟崆峒，东亘联华岳。
长云覆重峦，紫翠入寥廓。
杞梓产深林，龙蛇蛰幽壑。
淑灵之所钟，宜有异人作。
如何千载间，踪迹转萧索。
姬旦不复生，三代已云邈。
后来王佐才，劳我思景略。¤
自和山房十咏
李曾伯（宋代）

舟子来催归去休，朔风吹浪打船头。
挑包又作家林计，还是梅开酒熟不。
初至郡斋作寄所知
王廷陈（明代）

刺史章初绾，交游迹已睽。质随江北化，诺与汝南齐。

牒吏窥松径，舆人候药畦。藉膏期不润，戴李保无蹊。

葵准公仪拔，棠如召伯栖。疏慵优记马，奋激劣啼鸡。

那敢苍鹰效，频将白鹤携。宦情缘病少，乡梦被愁迷。

投劾终如范，不堪诚类嵇。何年衡岳上，初服遂攀跻。
野堂
陆游（宋代）

野堂地僻无车马，草径柴门昼亦扃。
栗里虽贫储旧粟，玉川终老抱遗经。
病身凛凛残秋叶，故友寥寥欲旦星。
赖有吾儿堪暖眼，夜阑常共一灯青。
过青浦屠明府长卿移舟见送 其二
王世贞（明代）

为别亦已久，相逢俱嗒然。君离绮语障，我爱辟支禅。

凉露纷纷下，新蟾的的圆。试观流水意，折莫在无弦。
隆兴天子七月十三日亲享太庙先期风雨弥日及
曹勋（宋代）

万骑如云下太清，至尊亲享在天灵。
才闻初献风雷息，皎皎凉蟾数点星。
师邵以墙头过浊醪为韵赋五绝句依次答之 其四
顾清（明代）

有酒呼墙送，此意殊不恶。渠将圣者清，冒彼贤人浊。
厓门吊古
陈大猷（宋代）

运去中华力不支，一时神器属胡儿。波涛怒激鼋鼍奋，风雨愁胡鼓角悲。

灵驭九原随鹤化，忠魂千载翊龙飞。登临何限伤时泪，挥向厓山剔古碑。
涂中作
于邺（唐代）

西南千里程，处处有车声。若使地无利，始应人不营。

天涯犹马到，石迹尚尘生。如此未曾息，蜀山终冀平。
霜天晓角 其一 三衢道中
赵师侠（宋代）

雨馀风劲。雾重千山暝。茅舍寒林相映。分明是、画图景。

去程何日定。天远长安近。唤起新愁无尽。全没个、故园信。
颂古四十八首
释慧开（宋代）

识得最初句，便会末后句。
末后下最初，不是者一句。
和文黼主簿叔惠诗之韵
杨万里（宋代）

薄宦江湖苦异途，十年骨肉隔音书。此行政尔见公面，又迫归欤巾我车。

安得从容林下去，相从漫浪物之初。念公不是渔竿客，合结丝絇立玉除。
送嶰筠赐环东归二首 其一
林则徐（清代）

得脱穹庐似脱围，一鞭先著喜公归。白头到此同休戚，青史凭谁定是非？

漫道识途仍骥伏，都从遵渚羡鸿飞。天山古雪成秋水，替浣劳臣短后衣。
镜光石
张九方（明代）

团团峰顶石，作镜自谁何。拭岂须人力，悬常藉女萝。

冷光侵日月，清影映山河。终古无昏蚀，都凭岁月磨。
浣溪沙 睡起
林瑛佩（清代）

槛外槐阴护碧纱。半帘风细篆烟斜。梦回无语数归鸦。

绿水新荷摇蝶影，朱栏残照倚榴花。他乡客思总无涯。
於杭州九月送袁太初赴宁海教官
戴表元（宋代）

怜君跋涉走风沙，九月江城飞雪花。
黄蝶终归穿砚手，青藜曾照聚书家。
吟圆坐石题山叶，讲退登楼看海槎。
年少交游浑好在，何时相伴访烟霞。
六绝句呈赵帅兼简郑机宜
陈造（宋代）

玉笋班中第一流，冰花影里釂琼舟。
来迟输与花前客，袖手看公笔不休。
唐明皇游月宫图
郑思肖（宋代）

玉仗飞行驭太空，须臾径到广寒宫。三郎胸次无高见，落眼蟾蜍光影中。
游西林寺
员兴宗（宋代）

寺外青骢拥月题，寺中笑语逐云低。不知春色老不老，来访禅林西复西。

心地虚明檐外竹，舌声长广眼前溪。幽寻寓我清凉境，何必羁愁念故栖。
送人自苏州之长沙县官
薛能（唐代）

驱马复乘流，何时发虎丘。全家上南岳，一尉事诸侯。

茶煮朝宗水，船停调角州。炎方好将息，卑湿旧堪忧。
送赵道士归天目旧山
薛能（唐代）

愚朴尚公平，此心邻道情。有缘终自鄙，何计逐师行。

日者闻高躅，时人盖强名。口无滋味入，身有羽仪生。

奏乞还乡远，诗曾对御成。土毛珍到越，尘发倦离京。

符叱风雷恶，朝修月露清。观临天目顶，家住海潮声。

道引图看足，参同注解精。休粮一拟问，窗草俟回程。
题西隐 其二
吴江赵主簿（宋代）

脚力穷时地更偏，瘦藤危石两苍然。山僧已识幽人意，借与禅床自在眠。
送徐道士之剡六言二首 其二
周密（宋代）

倦踏长安落叶，闲寻剡曲扁舟。三十六湾清晓，不知何处逢秋。
念奴娇·登旸台山绝顶望明陵
王鹏运（清代）

登临纵目，对川原绣错，如襟接袖。指点十三陵树影，天寿低迷如阜。一霎沧桑，四山风雨，王气消沈久。涛生金粟，老松疑作龙吼。
惟有沙草微茫，白狼终古，滚滚边墙走。野老也知人世换，尚说山灵呵守。平楚苍凉，乱云合沓，欲酹无多酒。出山回望，夕阳犹恋高岫。
丁谓
钟芳（明代）

鲸波容易去还来，雷竹飞钱竟作悲。到底不须论巧拙，瓦全何似玉成灰。
送范少约二首
项安世（宋代）

侃侃太史孙，风谊美于玉。
生才天岂虚，此士世所属。
秦槌不敢天，孔道以相告。
一世须大舆，长途要坚毂。
神天极虔恭，万姓吾骨肉。
念此心迹融，永以天下福。
水声
吕中孚（金朝）

长陂千顷碧淙淙，浪卷秋风过石矼。记得夜来愁听处，一灯明灭照寒窗。
子真昆仲用虹字韵坚十七之约因眩而爽和以谢之
林希逸（宋代）

握手归来四见冬，窝中风月忆先公。情知梦逐飞鸿去，愧与饥吟病鹤同。

既老岂应忘旧雨，相寻恨不渡横虹。云龙上下心期在，彼此祇凭一念通。
兰
释行海（宋代）

紫茎绿叶带春阴，千古湘江一寸心。
今日已无君子佩，不如潇洒在深林。
远望
元稹（唐代）

满眼伤心冬景和，一山红树寺边多。

仲宣无限思乡泪，漳水东流碧玉波。
庐墓卷为惟则轩赋
庄昶（明代）

庐墓圣贤中道否，而今庐墓却称公。百年自尽亲丧里，万事还堪义起中。

此论宰予言果谬，当年子贡意何穷。平生大记成虚读，敢向人前说异同。
送黄檗老子住西禅
林希逸（宋代）

贤哉断际堂中老，法席新移向凤山。妙选碧油翁具眼，相迎黄面佛开颜。

老来得友如师少，别去伊谁伴我閒。十二峰头明月在，不妨言句落人间。
至日雪后简在伯二首
赵蕃（宋代）

一雪顿能晴，江山万里明。
故胜茅屋底，空听滴檐声。
除夜洗砚
王迈（宋代）

多谢吾家即墨侯，朝濡暮当富春秋。
为供文字逢青眼，要策功名真黑头。
濯以清泉尘已蜕，衣之文锦翠如虬。
呼童除放陈丰馔，少劳精神并汝酬。
寄吴少溪宫录七十 其五 送黄与参水部报使还朝
于慎行（明代）

木落霜皋菊始华，离情咫尺渺天涯。三秋佩拥河堤节，八月星浮汉水槎。

思客山中疏薜荔，缄书白露满蒹葭。论交何地还倾盖，怅望骊驹对晚霞。
偈颂一百二十三首
释祖钦（宋代）

昼影当轩夏日长，只知吃粥著衣裳。
光阴倏忽催人老，嫩绿骎骎已过墙。
一叶落·泪眼注
朱彝尊（清代）

泪眼注，临当去，此时欲住已难住。下楼复上楼，楼头风吹雨。风吹雨，草草离人语。
酬秦山人出山见呈
皎然（唐代）

手携酒榼共书帏，回语长松我即归。

若是出山机已息，岭云何事背君飞。
寄羽可
徐湘潭（清代）

绝少黄金壮阮囊，底须蒿目叹炎凉。穷非我辈难胜任，诗到愁时转觉强。

天下谁为真富贵，吾生端合老文章。梅花不厌空斋吟，肯送春光入院墙。
秋日游白茅寺次少陵韵
王戬（宋代）

天空灵籁发，入耳心逾静。何许微风过，月林摇客影。

人生五浊世，为欢苦不永。争如羝触藩，有如瓶堕井。

及兹清夜游，无辞烛共秉。佛香一院深，僧梵四山迥。

身尚依迦叶，足真践箕颍。禅灯照宵梦，妄念未能屏。

金篦开倦眼，慧目陟东岭。他时礼白云，应上最高顶。
寄别僧芝
贺铸（宋代）

不见江南汤惠休，芝钱今也嗣风流。
烧香弄笔一生事，蹑屐佩囊千里游。
乞酒未还黄菊晚。拟诗初就碧云秋。
临高跂马君行矣，从此安期始欲愁。
嘉禾百咏·白莲沼
张尧同（宋代）

池波围为止面，艳艳玉开花。
自可除帘幕，清香不用遮。
寒食永怀
朱淑真（宋代）

淮南寒食更风流，丝管粉粉逐胜游。
春向眼前无限好，思亲怀土自多愁。
和子中修撰石盆转轮藏
郭祥正（宋代）

栖函藏轴一轮中，种种难名宝网丛。莫道石盆无大地，只今成就圣王宫。
醉为马坠，诸公携酒相看
杜甫（唐代）

甫也诸侯老宾客，罢酒酣歌拓金戟。骑马忽忆少年时，

散蹄迸落瞿塘石。白帝城门水云外，低身直下八千尺。

粉堞电转紫游缰，东得平冈出天壁。江村野堂争入眼，

垂鞭亸鞚凌紫陌，向来皓首惊万人。自倚红颜能骑射。

安知决臆追风足，朱汗骖驔犹喷玉。不虞一蹶终损伤，

人生快意多所辱。职当忧戚伏衾枕，况乃迟暮加烦促。

明知来问腆我颜，杖藜强起依僮仆。语尽还成开口笑，

提携别扫清溪曲。酒肉如山又一时，初筵哀丝动豪竹。

共指西日不相贷，喧呼且覆杯中渌。何必走马来为问，

君不见嵇康养生遭杀戮。
寄景贤一十首 其十
耶律楚材（元代）

闲人闲是竟闲欢，未得回光未是闲。叩道一螺斟巨海，参玄千是望恒山。

但能透镞穿三句，何必拖泥辨八还。个事人人皆富有，含生休怨释迦悭。
邀韦汝昭同宿上馆
张纲（宋代）

打窗风雨夜萧萧，客里谁堪伴寂寥。五字苏州有苗裔，高吟何必更闻韶。
次韵仲平去恶木葺新轩一首
周紫芝（宋代）

自我来东吴，窃食偷燕闲。颓檐赋官居，漏雨穿屋山。

有如朐䏰赋，盘屈沮洳间。入门儿女愁，出门车马喧。

年来得新巢，易地稍立言。短墙蓬藋蒿，颇亦费剪芟。

视公有华屋，未敢窥其藩。恶木屏除翳，云山借空观。

郎曹二三公，相过缀游观。清吟屡刻烛，夜语常更端。

但恐陈太邱，开窗纳晴川。定复讥中郎，寸碧瞻孱颜。

两家合争雄，人物俱翩翩。不如醉明眸，堕马倾低鬟。

付此百年事，试作一笑看。我如云水僧，故乡未言还。

安得从杖屦，婆娑共跻攀。
赠念《法华经》僧
齐己（唐代）

念念念兮入恶易，念念念兮入善难。念经念佛能一般，

爱河竭处生波澜。言公少年真法器，白昼不出夜不睡。

心心缘经口缘字，一室寥寥灯照地。沈檀卷轴宝函盛，

薝卜香熏水精记。空山木落古寺闲，松枝鹤眠霜霰干。

牙根舌根水滴寒，珊瑚捶打红琅玕.但恐莲花七朵一时折，

朵朵似君心地白。又恐天风吹天花，缤纷如雨飘袈裟。

况闻此经甚微妙，百千诸佛真秘要。灵山说后始传来，

闻者虽多持者少。更堪诵入陀罗尼，唐音梵音相杂时。

舜弦和雅熏风吹，文王武王弦更悲。

如此争不遣碧空中有龙来听，有鬼来听。亦使人间闻者敬，

见者敬。自然心虚空，性清净。此经真体即毗卢，

雪岭白牛君识无。
采药
徐贲（元代）

香术新参叶长齐，雨时来斸破春畦。归来閒向泉头坐，洗净山中两足泥。
醉乡十二首 其八
郑思肖（宋代）

风物清妍地不尘，一天无尽四时春。此中正属忘怀境，来者多应避世人。
和方孚若瀑上种梅五首
刘克庄（宋代）

百匝千回看不足，管他急雪溅奔泷。
瑶林错立明梁苑，宝璐横陈照楚邦。
爱杀嚼芳仍嗅蕊，吟狂哆口更疏厖。
晓来翠羽惊飞去，应为烟钟树杪撞。
冬日同袁小修王幼度诸君集钟伯敬邸舍即事
李流芳（明代）

苦寒长闭门，旭日动春意。忽闻故人期，欣然先客至。

相知无新旧，解后关情事。楚客谈支离，吴侬亦憔悴。

百年一夕间，灯深酒难醉。出门限东西，欲别有馀思。

且喜寒更长，前街月未坠。
招宝山 其二
蒋坦（清代）

黑祲茫茫海上生，怒涛日夕撼孤城。九天楼阁销镫影，大地星河落水声。

自古江山难出将，至今草木畏言兵。不材自问同樗栎，敢效诸公浪请缨。
华光仁老作墨梅甚妙为赋此
释德洪（宋代）

雪里梅开何草草，欲问清香无处讨。回看水际竹丛边，寂寞闲愁洗妆早。

东坡戏作有声画，竹外一枝斜更好。但恐金须容易堕，额黄虽妙难长保。

笑笑先生独爱竹，雪壁风梢麝煤扫。应为冰姿不可传，醉里相忘亦颠倒。

惭愧高人笔下春，解使孤芳长不老。从来病眼错黄昏，隔雾相看更相恼。
祷雨有应和郡广文希白韵
程公许（宋代）

金气胚浑火尚流，亢阳渐已裂龟畴，
沛然一雨酬精祷，暂与群黎缓隐忧。
千里耕地桑犹乐土，三边鼙鼓又防秋。
白头底是宽间日，款段令人羡少游。
夏日雨中寄幕中知己
齐己（唐代）

北风吹夏雨，和竹亚南轩。豆枕欹凉冷，莲峰入梦魂。

窗多斜迸湿，庭遍瀑流痕。清兴知无限，晴来示一言。
书灵鹫壁
赵蕃（宋代）

支颐独立到栖鸦，送了虚廊日却斜。
冷蝶不知时节晚，伶仃犹自抱寒花。
晓镜四吟有记
章甫（宋代）

儒教由来立至尊，休将境地溷沙门。佛随面面分千变，道自头头会一元。

不受锁缰缠世界，何须衣钵净天根。关前人鬼机参破，笑杀拈花解妙论。
赠别鲍尚絅赴人才选
朱同（明代）

五月炎天金石流，故人何事买行舟。兴亡莫问乌衣巷，啸咏应行白鹭洲。

几载焚膏传世学，一朝束带应时求。欲知别后相思处，月上梅梢夜夜楼。
吴几圣许分蜡梅栽二首 其二
周紫芝（宋代）

越罗新学染宫黄，不著红蓝一点妆。移取綵衣歌舞树，莫教晓梦怨馀香。
田家杂兴八首 其一
储光羲（唐代）

春至鸧鹒鸣，薄言向田墅。不能自力作，黾勉娶邻女。

既念生子孙，方思广田圃。闲时相顾笑，喜悦好禾黍。

夜夜登啸台，南望洞庭渚。百草被霜露，秋山响砧杵。

却羡故年时，中情无所取。
程待制挽诗 其二
虞俦（宋代）

有子岩廊贵，知公衣钵传。内祠初趣召，次对暂回旋。

偕老莱衣喜，虚怀帝席前。恩荣方沓至，遽返九华仙。
白若遇水以小舟从石门渡势危甚因书数语示图南文卿时八月二日也
王十朋（宋代）

归途阻秋潦，溪涨不可涉。迂从石门渡，未见心已怯。

壮哉龙伯宫，幽据雁山胁。岩如峙城壁，南北本相接。

众流欲朝宗，天为开岌嶪。泓澄潭百尺，臲卼舟一叶。

吾生何自轻，内顾无可挟。所赖二友生，千里同负笈。

忠信傥可仗，免作飞鸢跕。来归从剡溪，山水颇涉猎。

石齧天台舟，浪拍临海楫。可曾如此境，令我魂震慑。

连年作行客，川涂但取捷。不因风雨暴，谁𣊟远步屧。

兹渡虽云恶，观览意亦惬。谩赋石门篇，添入剡游箧。
独钓
郑思肖（宋代）

高兴一丝在，清风万古长。不为周吕望，愿似汉严光。

天下皆秋雨，山中自夕阳。后来有孺子，终久辨沧浪。
醉吟五首
方回（元代）

积金至充栋，量珠动论斗。
甚者爱玩具，日夕不离手。
匪德身不保，徒为他人守。
吾尝蓄万书，田亦殖数亩。
一旦忽破散，此事悟已久。
醉卧一衾外，余皆非我有。
无钱不必忧，有钱即沽酒。
吴桓王墓
陆友（元代）

见说桓王墓，名因父老传。如何汉社稷，竟作魏山川。

壤隧秋风入，荒丘暮雨悬。唯馀碑上字，隐隐赤乌年。
闻董原汉卧病作此讯之
梁有誉（明代）

春来愁绪日冥冥，燕峤风光自草亭。入塞战尘天外黑，隔城山色雨中青。

驱驰岁月怜同病，肮脏江湖笑独醒。南北乱离灾不细，汉家谁问董生经。
题琦公赞光堂
晁说之（宋代）

山川固高深，不掩珠玉光。
道人觉物者，明明岂自藏。
奈何一世中，瞑醉不我臧。
收歛万古志，风雨一茅堂。
问之默不语，诗成兰蕙香。
山中多卉木，有待而芬芳。
自怜年少时，彻今昼公行。
虚空流水远，天外有鸶凰。
白发此种种，红尘谁茫茫。
嵩少今卜筑，因之归兴长。
归自成园
吕本中（宋代）

新春今几时，忽有檐外朵。病眼久不明，念此岁月颇。

桥南数亩园，风雨与关锁。主人厌敲门，荆棘生道左。

还家续残章，妙句仍帖妥。虽无炉锤工，亦有盘礴裸。

归帆渺江湖，宿疾眩风火。扶犁伴老农，此语当自我。

君看乡闾斗，则有闭户可。慎无学春蚕，作茧自缠裹。
题石崇锦障图
朱德润（元代）

浴阳金谷园中花，雕玉为阑绣作遮。琉璃器多出珍馔，玛瑙街长行钿车。

椒房涂香贮歌舞，曳珠珥翠笼轻纱。珊瑚扶疏三四尺，王羊贵戚争豪奢。

那知花淫风雨妒，古来山泽生龙蛇。婵娟坠楼宝珈碎，月明夜半啼惊鸦。
恭人胡氏挽词
楼钥（宋代）

懿行表闺房，情亲共衋伤。
绣衣来宅相，彤管著铭章。
苹涧谁供祀，藁砧空悼亡。
芝兰俱秀发，所恨失元方。
同诸人西寺避暑
洪朋（宋代）

连廊四注塔中起，五月殿阴作商气。竹床午枕耐睡魔，宝铎天风吹佛事。

小冠捧腹绕檀栾，坐隐应迷日下山。骑马归来还执热，蚊雷虺虺满人间。
月
宋祁（宋代）

西颢凉飚度，金枢宿霭收。
映波休混璧，入幔且迷钩。
蚌冷侵珠润，罗疏逼帐秋。
风流知不浅，庾令在江楼。
寄青城龙谿奂道人
岑参（唐代）

五岳之丈人，西望青瞢瞢。云开露崖峤，百里见石棱。

龙谿盘中峰，上有莲华僧。绝顶小兰若，四时岚气凝。

身同云虚无，心与谿清澄。诵戒龙每听，赋诗人则称。

杉风吹袈裟，石壁悬孤灯。久欲谢微禄，誓将归大乘。

愿闻开士说，庶以心相应。
送赵编修知眉州分韵登字
魏了翁（宋代）

炎炜烁穹昊，火云助其烝。
冠巾拂尘土，庭户喧蟁蝇。
便面不停举，况欲填吾膺。
其间寂寞人，随念生凉冰。
凉意方未透，一夕三四兴。
造物解人意，如叫呼得譍。
越乡万里回，令名作先登。
固知栖栖者，得丧初何曾。
贤者於本朝，晓宿垂觚棱。
今日送枢椽，明日辞礼丞。
采采不盈掬，引去何如陵。
百忧结中肠，坐挑短檠灯。
雪后赠徐仲车
张耒（宋代）

平明呼童汲井华，童归告我门有雪。
披衣疾走出户看，正见风毛万夫猎。
冷欺病骨不敢前，缩头蛰户如寒鳖。
楼台得势互照映，松竹无风自骚屑。
念昔儿童逢雪喜，抟捧嘴吞如沃渴。
如今欲啖老不禁，何异爱履而遭刖。
高门有酒不爱诗，我爱吟诗尊屡阙。
东邻徐子与我同，爱诗过我衣百结。
藏头败被口吟呵，文似锵金身似铁。
人生岂合长贱贫，二百青铜直须辍。
王夫子
白居易（唐代）

王夫子，送君为一尉，东南三千五百里。道途虽远位虽卑，

月俸犹堪活妻子。男儿口读古人书，束带敛手来从事。

近将徇禄给一家，远则行道佐时理，行道佐时须待命，

委身下位无为耻。命苟未来且求食，官无卑高及远迩。

男儿上既未能济天下，下又不至饥寒死。吾观九品至一品，

其间气味都相似。紫绶朱绂青布衫，颜色不同而已矣。

王夫子，别有一事欲劝君，遇酒逢春且欢喜。
庐山杂兴 其二
释道潜（宋代）

隔崖垂蔓蔚苍苍，隐见莓苔旧石床。定有飞仙集其下，月明时复度笙篁。
访韦丈叔能于严州西溪门外
赵蕃（宋代）

春王正月附人书，踵报祠官赋遂初。
到处频成询所寓，忽能为说已谋居。
苏州旧日诗无敌，严濑从来画不如。
东馆轻舟虽若驶，可辞蹑履到阶除。
隐直近诣阙献书报闻
刘敞（宋代）

炎晖若探汤，周道行倭迟。之子忍重跰，斯人方病痱。

上书苍龙阙，移副鼎足司。卓跞动群听，谓言即张弛。

虞卿万乘相，子房帝王师。古事可彷佛，世涂实参差。

天阍虎豹深，弃我忽若遗。却走国西门，素衣化为缁。

行行屡回首，未忍从此辞。贤者爱其君，肯如悻悻为。

吾闻先达语，进退自有时。版筑不为辱，饭牛岂嫌迟。

男儿建功名，或与老大期。努力梁甫吟，古人不予欺。
蓦山溪·元夕三次树五韵，答和元旦
王用宾（宋代）

六街花火，夜幕何明瑟。灯彩幻龙姿，纵真龙、此公非叶。

百般箫龙，龙舞万花开，匀惨绿，点殷红，浪费天公笔。

萋萋春草，又见春波碧。忘却在天涯，倒芳樽、连浮大白。

今宵不易，悔未集诗流，吟七字，坐高台，响彻梁间柏。
句 其一
尹穑（宋代）

酬功不惜赏千布，送死惟堪缚一驴。
风蝉
贾岛（唐代）

风蝉旦夕鸣，伴叶送新声。
故里客归尽，水边身独行。
噪轩高树合，惊枕暮山横。
听处无人见，尘埃满甑生。
诸人绝江游同安大风涛作予适病眩不能渡
李彭（宋代）

平生湖海心，舟楫雅所便。扬舲欲寻山，风涛怒掀掀。

中途得眩欲，跨马如乘船。谁能于此时，绝江歌叩舷。

宁费赏心晤，归作瓮牖眠。壮哉二三子，嗤点懦不前。

顾惭谢公啸，幸免季野怜。延目望斜照，归路山苍然。
贻青阳宰
李中（五代）

征赋常登限，名山管最多。吏闲民讼少，时得访烟萝。
咏云
董思恭（唐代）

帝乡白云起，飞盖上天衢。带月绮罗映，从风枝叶敷。

参差过层阁，倏忽下苍梧。因风望既远，安得久踟蹰。
宝祐二年皇子冠二十首
佚名（隋代）

岂芑诒谋，建尔元子。
揆礼行年，筮宝敬事。
八音克谐，嘉福至止。
于以冠之，成其福屐。
红罗袄
陈允平（宋代）

别来书渐少，家远梦徒归。念去燕来鸿，愁随秋到，旧盟新约，心与天知。

楚江上、木落林稀。西风尚隔心期。水阔草离离。更皓月照影自伤悲。
登禅定寺阁（一作登总持寺阁）
宋之问（唐代）

梵宇出三天，登临望八川。开襟坐霄汉，挥手拂云烟。

函谷青山外，昆池落日边。东京杨柳陌，少别已经年。
自胥江上峡至韶阳作 其二十
屈大均（明代）

南天已初夏，水宿易生寒。夜夜云三峡，朝朝雪一滩。

羊皮渔父服，蝶翅羽流冠。莫向桃枝笑，今非钓国竿。
自儆
陆游（宋代）

牛解谨藏刀，羊亡密补牢。
达人忧禄厚，奇祸出名高。
所要怀全璧，宁当耻縕袍？世间俱癣疥，何事苦爬搔？
蝶恋花（席上代人送客，因载其语）
李之仪（宋代）

帘外飞花湖上语。不恨花飞，只恨人难住。多谢雨来留得住。恨恨却恐晴催去。

寸寸离肠须会取。今日宁宁，明日从谁诉。怎得此身如去路。迢迢长在君行处。
夏日裴尹员外西斋看花
杨巨源（唐代）

笑向东来客，看花枉在前。始知清夏月，更胜艳阳天。

露湿呈妆污，风吹畏火燃。葱茏和叶盛，烂熳压枝鲜。

红彩当铃阁，清香到玉筵。蝶栖惊曙色，莺语滞晴烟。

得地殊堪赏，过时倍觉妍。芳菲迟最好，唯是谢家怜。
和户部杨员外伯成寓直
李憕（唐代）

落日弥纶地，公才画省郎。词惊起草笔，坐引护衣香。

双阙天河近，千门夕漏长。遥知台上宿，不独有文强。
句
熊岑（宋代）

溪藤频得句，雪舫夜留宾。
句 其一
张道洽（宋代）

前生薝葡林中梦，到死旃檀国里香。
黄岩扬定夫前辈寄示感怀诗次韵奉答 其二
黄绍弟（清代）

郡记重编郑缉之，梓乡旧帙渺金丝。赤城灵秀逶迤接，白石渊源约略知。

垂老生涯同寂寞，读书种子孰扶持。至今墨妙碑亭过，尚忆先生坦腹时。
次周尚书八首
许月卿（宋代）

温州今似古青州，温饱能轻百户侯。
沃力泉源那择地，岁寒砥柱屹中流。
要知蝉□三公府，便是黄扉四状头。
万事世间唐土尔，办将勋业到伊周。
次迟韵千叶牡丹二首
苏辙（宋代）

潩上名园似洛滨，花头种种斗尖新。
共传青帝开金屋，欲遣姚尖比玉真。
秦岭犹应篆诗句，杜鹃直恐降天神。
老人发少花头重，起舞欹斜酒力匀。
奉送孝续归九江
沈辽（宋代）

池阳决曹窦君掾，三年勾钉烦指呼。朝来脱去如敝屣，华舟泛泛归匡庐。

君家世吏二千石，缘饰儒雅穷诗书。昔岁先君使湖外，特荐尊府闻公车。

廷尉于公有阴德，翩翩青紫登华涂。江城僻院本无事，穷山培塿多荒芜。

中间叶侯久无政，顾遇僚吏无精粗。狴犴缧囚常数百，小大往往多非辜。

不知滞狱困寒暑，直疑为吏忧妻孥。惟君不茹亦不吐，独自垂钓来南湖。

使者交章任为令，从此平步青云衢。香炉峰前木叶落，樽垒好在黄家垆。

此来行李有佳句，莫忘齐山黧老夫。
龙隐岩
朱晞颜（宋代）

圣主龙飞已在天，洞中犹有老龙眠。便须吸尽西江水，霈作商霖大有年。
元夕病中
方岳（宋代）

家贫近市常喧啾，灯夕无灯冷於水。
罢参法喜深炷香，示疾维摩低隐几。
梅花相亲不余负，酒盏成疏竟谁使。
一生甘作痴冻蝇，百方莫趁追奔螘。
颇闻捷奏箭飞书，想见升平作市。
醉吹笙篴舞蛾眉，春入鼓鼙腾马耳。
落钗歼荡少年事，弹铗悲歌游侠子。
宁种松风眠隐居，自斸芝田餐甪里。
掉头尘土谁枉尺，过眼纷华不盈咫。
吾生如月浪中翻，人情得蜜刀头舐。
内观各自普光明，顿悟中生大驩喜。
紞如三喜雨声寒，睡思正浓姑舍是。
月岩
曾丰（宋代）

岩腹刳为半月形，全功天且不能成。勿嗟圆处便生缺，犹幸晦中堪养明。

更朔还多终有望，受亏已久得无盈。愿言鍊石补教足，使我众生眼界平。
送人才殷惟中
陶宗仪（明代）

春水绿波春草碧，春风一棹发江城。到京便入人才选，荐剡连排父老名。

朋旧称扬多义举，衣冠惜别重交情。此行喜遂平生志，簪绂荣身感圣明。
送以道上人住常州王潜泉别业
释行海（宋代）

茫茫野水接秋天，载去苹花月一船。
世上岂无闲宇宙，吴中别有好林泉。
田丰绿荠桃晨雨，爨老红萝闭夕烟。
早晚亦归王戴邑，溪房相对鹭鸶眠。
送金徵士问应书诰荐
谢晋（明代）

金卿二十即能文，染翰争誇遇右军。用笔不愁穷兔颖，临池惟爱弄鹅群。

常年闭户稀曾出，一日佳声远自闻。忽睹荐章从聘召，为书皇诏锡功勋。

治装早已辞亲旧，拜手明当谒帝君。花底倾来杯欲尽，柳边㩦处袂将分。

嗟余蠖守依环堵，羡子鹏抟在五云。圣代英材超往古，家鸡野䳱任纷纭。
题衡阳临湘驿
李曾伯（宋代）

暑涂挈挈问持装，过眼苹风倏转商。
岂为南鱼来丙穴，且先北转过衡阳。
童乌已矣肠空断，老马疲哉汗欲僵。
身大块中犹大瘧，铁心禁得几炎凉。
职方彭员外惟节知韶州
杨亿（宋代）

仙经旧得还丹诀，郎位高分列宿光。
太守双旌指南越，使君千骑冠东方。
饮冰清白临遐俗，昼锦辉荣过故乡。
曾是重华张乐地，九韶闻处味应忘。
景卢数日枕疾复用前韵
洪适（宋代）

半载悠悠只闭门，不知红绿遍千村。山川满目供衰境，桃李成蹊出怨言。

可惜花飞聊洗盏，何期雨作阻行园。车公不出须重讲，检校芳菲心兴存。
李兵使蓁邀游密云城楼
王世贞（明代）

丽谯高拥白云愁，多暇相携此壮游。万马春齐新制府，千山日壮古檀州。

河边享士投醪足，幕里论兵借箸筹。君自大夫谙故事，却从王粲问登楼。
贾节庵冒夏暑 其二
牟巘（宋代）

一朝忽在眼，喜极生悲酸。老泪如撒菽，泪尽气亦阑。
唐享昊天乐。第九
武则天（唐代）

荷恩承顾托，执契恭临抚。庙略静边荒，天兵曜神武。

有截资先化，无为遵旧矩。祯符降昊穹，大业光寰宇。
杂诗五首 其三
曾巩（宋代）

韩公缀文辞，笔力乃天授。并驱六经中，独立千载后。

谓为学可六，不觉惊缩手。如天有日月，厥耀无与偶。

当之万象莹，所照百怪走。此其自然光，万物安得有？

其人虽已殁，其气著星斗。穷天破大惑，更觉功业久。

其馀施诸小，未负风义厚。当身止自善，所遇时则不。

致官九列齐，此理嗟亦苟。去就惟用舍，士固无常守。

孔孟非其称，斗禄应未取。惜哉天下才，甘受外物诱。
好事近（彦逢弟生日）
王之道（宋代）

秋色到东篱，金散菊团香馥。预借浮觞高会，为作长年祝。

蟹螯如臂酒如渑，橙橘半黄绿。唱我新词一釂，听尊前丝竹。
秋日彭贞元郭圣襄陈明良雄桢侄过集限韵
苏球（明代）

猗猗菉竹绕云涯，草阁茅亭自一家。忽遇联镳忙倒屣，急呼漉酒共催花。

菊天惹我耽秋色，藻思多君绚晚霞。相赏剧谈忘缱绻，不知蟾影落蒹葭。
陈使君招饮阆州王宫
任瀚（明代）

使君张乐前王地，废殿秋生净绮罗。
虫网阶除闻玉马，棘林风绮见铜驼。
霓裳响屟双成舞，画舸鸣榔百丈过。
正自独愁愁不歇，江关萧瑟听骊歌。
落梅
孙麟（清代）

谁家一笛怨东风，春远孤山鹤唳空。残雪蹇驴人去后，小桥流水月明中。

缟衣梦断沈沈夜，粉壁香消九九红。曾说当年修不到，又看桃李斗春工。
再和
韩琦（宋代）

铜雀台边事少州，名郎来守喜安休。吾民正遂歌襦乐，我里甘忘衣锦游。

诗笔入神春益健，宴杯穷赏夜方收。凤池时复思豪夺，争奈乡人欲借留。
放歌行
严羽（宋代）

进贤之冠兮，高乎岌危。山玄之佩兮，长乎陆离。苟非其道兮，曷如蕙带而荷衣。

尧舜邈其不逢兮，我之心其孰得而知。宁轻世肆志兮，采商山之芝。

与其突梯滑稽有口如饴，据高位而自若，钓厚禄而无疑。

则余有蹈东海而死耳，诚非吾之所忍为。
桂州西山登高上陆大夫
戎昱（唐代）

登高上山上，高处更堪愁。野菊他乡酒，芦花满眼秋。

风烟连楚郡，兄弟客荆州。早晚朝天去，亲随定远侯。
澄虚亭
徐良佐（宋代）

一溪水浸群峰绿，潋滟长湖澄数曲。波光如练映危亭，倚槛最宜凝远目。

亭前日日舟人行，千里万里风帆轻。长汀回首望不尽，接天岚气何其清。

隔溪南下乾元路，古松峭拔藏禅宇。馀不祠前千尺潭，昔有灵龟曾左顾。

时迁岁改名独存，德清从此民俗淳。山奇水秀冠南国，是处疑有桃花源。

过桥稍转十馀步，家家相向开朱户。大都川泽气多寒，时时猛点菰蒲雨。

晚来忽霁凉意新，一片两片归岩云。惆怅王维不在世，把笔欲画今无人。

老夫歌诗久不作，对此吟情岂宜薄。簿书推去试新吟，眼前好景难道著。

城中美酒斗十千，浦口鱼肥卖得钱。夜深却羡渔翁乐，醉饱溪心明月眠。
冶城
李之仪（宋代）

冶城昔是王公宅，鹊噪乌啼异昔时。不见犊车催麈尾，莫年惆怅蔡家儿。
六月初二日作
丘葵（宋代）

万古青天万古山，颓然形气太虚间。
氤氲开门无穷妙，只见飞云日往还。
杂曲歌辞。秋夜长
张籍（唐代）

秋天如水夜未央，天汉东西月色光。愁人不寐畏枕席，

暗虫唧唧绕我傍。荒城为村无更声，起看北斗天未明。

白露满田风褭褭，千声万声鹖鸟鸣。
次韵陈子思留别
毕仲游（宋代）

上马同寻旧路行，风林日暖自无声。此时话别难为语，山水淙淙聒耳鸣。
题和阗玉镂东坡夜游图
乾隆（清代）

不眠闲访友，月色正苍凉。
底用秉宵烛，耐堪步野塘。
承天寺将到，积水地何方。
设谓同心孰，依稀似姓张。
宿浔阳
刘炳（明代）

浔阳城头秋雁啼，霜寒木落红霏霏。孤舟晚泊日当酉，缆系石桥杨柳矶。

庾楼基废迷烟树，犹记楼船争战处。草店萧条野客沽，女墙依旧官军戍。

逝水滔滔送落晖，繁华云变不胜题。当年司马青衫泪，翠袖琵琶梦已非。
汉阳舟次读张南山大令听松庐诗集题此奉赠
周启运（清代）

我舟发襄阳，适逢蜀西客。为谭船山诗，卓荦多奇格。

昨过汉江署，又遇诗中伯。一见心已倾，盛名久赫赫。

君家诗有源，曲江体堪式。二公实继声，粤蜀气不隔。

肯念苔岑缘，贻我松庐册。盥露出琅编，一读一寻绎。

古调能独弹，灵境皆新辟。精如丽水金，润如蓝田璧。

清如霜鹤音，健如云鹏融。大声发水上，蛟龙丧魂魄。

读罢烛花残，不知东方白。齿余兰芬多，眼觉沧溟窄。

以兹集众誉，实得非幸获。近今作家众，人人据吟席。

四离或不闻，六迷良未释。华丽涉虚浮，高澹邻迂僻。

岂知思无邪，一言蔽三百。老杜忠爱心，即此温厚泽。

君才不可量，君行固无慝。笃实有光辉，允承千年脉。

具此玉堂器，宜通金闺籍。如何佛已成，转同仙偶谪。

赤壁鹤曳轮，黄州凫飞舄。梦得自多才，韩愈非可惜。

天教政学兼，咏歌通保赤。人生不朽三，德言功并饬。

宓琴有遗音，言弦岂小术。所望大雅材，风流追古昔。
依韵和杨直讲九日有感
梅尧臣（宋代）

也持黄菊蕊，时望白衣人。
苜蓿从来厌，茱萸却乍亲。
护霜云不散，吹帽客何贫。
莫要悲摇落，秋花更胜春。
偈颂七十六首
释师范（宋代）

径山今日结夏，不分上中下座。
健则运瓦搬椽，因则横眠倒卧。
谁管你孔夫子李老君胡达磨，善贾者不停死货。
庾岭张文献公祠
张鸣韶（明代）

岭路崎岖石磴危，高台尸祝倚丰碑。机先蚤向胡雏辨，心事还从海燕知。

一代直声悬帝眷，千秋风度使人思。相看不为登临兴，繫马松楸拜古祠。
生秋诗用元微之生春诗韵 其三
弘历（清代）

何处生秋早，秋生霁色中。虚明开碧宇，阊阖下西风。

琐闼清晖朗，银蟾素彩融。读书秋日乐，何必斗谈丛。
春阴遣兴
李弥逊（宋代）

老去逢时秪自惊，春风三过小长汀。壮心更事已全白，短发耐愁犹半青。

酿雨山云昏败屋，唤晴风竹响寒厅。干戈南北归无路，付与身随水上萍。
蛾眉亭
龚敩（明代）

烟光水色涵清辉，两山相对浮修眉。一如美人敛态不自持，又如新月倒影相照寒玻瓈。

姑熟江，梁山峡，秋水无波绿于鸭。不是新妇矶头翠黛颦，不是瑶池王母霜萧飒。

翠颦日日空自颦，秋霜萧飒何时春。未如青山绿树万古不改色，坐看沧海生黄尘。
又和陈天予
吴芾（宋代）

边敌临江强指麾，狂图欲效白登围。
一朝殄灭妖氛净，万里欢传盛事稀。
故国山河看克复，中原父老徯来归。
六飞便好乘时进，顺取天心莫失机。